送鞠彭山
作者：李新
朝代：宋

paragraphs: 丹輪隨待十三州，青瑣文章汗馬牛。
喜見錢塘山水好，卜居爲有荻花秋。
年來遊宦無覊束，要醉海棠西入蜀。
侯門不慣撲車塵，猶憶畫堂紅映燭。
未易池中甘索寞，乍屈數旬聊自託。
牛刀行割武陽城，夢魂已到天章閣。
勸君强作岷峨客，莫念鳯凰煙景隔。
歸家重倚望湖樓，依前水浸吳天白。